# Štatút Medzirezortnej pracovnej skupiny pre štátnu politiku v oblasti mládeže

***Konsolidované znenie podľa príkazu ministra č. 3/2024***

### Úvodné ustanovenie

Tento štatút upravuje činnosť a zloženie Medzirezortnej pracovnej skupiny pre štátnu politiku v oblasti mládeže (ďalej len „pracovná skupina“).

### Činnosť pracovnej skupiny

1. Pracovná skupina je poradným orgánom ministra školstva, výskumu, vývoja a mládeže (ďalej len „minister“) a v rámci plnenia úloh štátnej politiky v oblasti mládeže najmä
   * 1. vyjadruje sa k opatreniam na realizáciu štátnej politiky v oblasti mládeže, ktoré vyžadujú koordináciu činností viacerých subjektov,
     2. informuje o plnení vybraných strategických cieľov a k nim navrhnutých opatrení v rámci realizácie Stratégie Slovenskej republiky pre mládež na roky   
        2021 – 2028 (ďalej len „stratégia“) v jednotlivých oblastiach štátnej politiky   
        v oblasti mládeže,
     3. zabezpečuje spoluprácu zástupcov ústredných orgánov štátnej správy, orgánov územnej samosprávy, občianskych združení a neziskových organizácií, ktoré sa zaoberajú oblasťou mládeže, vo vzťahu k vybraným strategickým cieľom  
        a k nim navrhnutým opatreniam vyplývajúcich zo stratégie (ďalej len „strategický cieľ“),
     4. podieľa sa na zabezpečovaní pravidelného vyhodnocovania strategických cieľov a výmeny informácií potrebných k ich napĺňaniu,
     5. podporuje zabezpečovanie výskumných aktivít v súvislosti s vypracovaním správy o mládeži,[[1]](#footnote-1))
     6. pripravuje podklady na vypracovanie správy o stave plnenia strategických cieľov pre ministra a správu o splnení strategických cieľov a k nim navrhnutých opatrení.1)

### Zloženie pracovnej skupiny

1. Pracovná skupina sa skladá z
   * 1. predsedu, ktorým je vedúci štátny zamestnanec na prvom stupni riadenia organizačného útvaru Ministerstva školstva, výskumu, vývoja a mládeže Slovenskej republiky (ďalej len „ministerstvo“), v ktorého pôsobnosti je mládež,
     2. podpredsedu, ktorým je zamestnanec organizačného útvaru ministerstva, v ktorého pôsobnosti je mládež,
     3. ďalších členov pracovnej skupiny.
2. Podpredsedu a ďalších členov pracovnej skupiny vymenúva a odvoláva minister na návrh predsedu; predseda navrhuje ministrovi vymenovanie ďalších členov pracovnej skupiny na návrh štatutárneho orgánu príslušného subjektu.
3. Ak minister nesúhlasí s vymenovaním podpredsedu alebo niektorého z ďalších členov pracovnej skupiny, oznámi to predsedovi, ktorý postupom podľa odseku 2 navrhne na vymenovanie iného člena pracovnej skupiny.
4. Ďalšími členmi pracovnej skupiny sú
   1. zástupcovia ministerstiev, ktoré sú gestormi plnenia úloh stratégie, a to
      1. zástupca Ministerstva práce, sociálnych vecí a rodiny Slovenskej republiky,
      2. zástupca Ministerstva zdravotníctva Slovenskej republiky,
      3. zástupca Ministerstva kultúry Slovenskej republiky,
      4. zástupca Ministerstva dopravy Slovenskej republiky,
      5. zástupca Ministerstva hospodárstva Slovenskej republiky,
      6. zástupca Ministerstva životného prostredia Slovenskej republiky,
      7. zástupca Ministerstva vnútra Slovenskej republiky,
      8. zástupca Ministerstva financií Slovenskej republiky,
      9. zástupca Ministerstva spravodlivosti Slovenskej republiky,
      10. zástupca Ministerstva investícií, regionálneho rozvoja a informatizácie Slovenskej republiky,
      11. zástupca Ministerstva cestovného ruchu a športu Slovenskej republiky,
   2. zástupca Úradu splnomocnenca vlády Slovenskej republiky pre rómske komunity,
   3. zástupca Úradu splnomocnenca vlády Slovenskej republiky pre rozvoj občianskej spoločnosti,
   4. zástupca Výboru pre deti a mládež Rady vlády Slovenskej republiky pre ľudské práva, národnostné menšiny a rodovú rovnosť,
   5. zástupca organizácie zriadenej ministerstvom na plnenie úloh v oblasti psychického vývinu a osobnostného rozvoja detí,
   6. dvaja zástupcovia organizácie zriadenej ministerstvom na plnenie úloh v oblasti mládeže, z toho jeden zástupca Národnej agentúry Programu Erasmus+ pre oblasť mládeže a športu,
   7. zástupca Slovenského národného strediska pre ľudské práva,
   8. zástupca Združenia miest a obcí Slovenska,
   9. zástupca Únie miest Slovenska,
   10. zástupca Združenia samosprávnych krajov SK8,
   11. zástupca Rady mládeže Slovenska,
   12. zástupca Asociácie centier voľného času v Slovenskej republike,
   13. zástupca Združenia informačných a poradenských centier mladých   
       v Slovenskej republike,
   14. zástupca Asociácie krajských rád mládeže,
   15. zástupca Platformy dobrovoľníckych centier a organizácií,
   16. zástupca Konfederácie odborových zväzov Slovenskej republiky,
   17. zástupca Študentskej rady vysokých škôl.
5. Členstvo v pracovnej skupine je dobrovoľné; to neplatí, ak ide o predsedu. Členstvo v pracovnej skupine je čestné a bez nároku na odmenu.
6. Členstvo v pracovnej skupine zaniká
7. skončením výkonu funkcie vedúceho štátneho zamestnanca na prvom stupni riadenia organizačného útvaru ministerstva, v ktorého pôsobnosti je mládež, ak ide o predsedu,
8. skončením štátnozamestnaneckého pomeru v služobnom úrade ministerstva alebo trvalým preložením v služobnom úrade ministerstva alebo do iného služobného úradu,
9. právoplatným odsúdením za spáchanie úmyselného trestného činu alebo právoplatným odsúdením za spáchanie trestného činu z nedbanlivosti, ak výkon trestu odňatia slobody nebol podmienečne odložený,
10. doručením písomného oznámenia predsedovi o vzdaní sa funkcie člena pracovnej skupiny, ak nejde o predsedu; funkcia člena pracovnej skupiny zaniká dňom doručenia písomného oznámenia člena pracovnej skupiny o vzdaní   
    sa funkcie člena pracovnej skupiny alebo dňom uvedeným v písomnom oznámení člena pracovnej skupiny o vzdaní sa funkcie člena pracovnej skupiny,
11. odvolaním aj bez uvedenia dôvodu; to neplatí, ak ide o predsedu,
12. obmedzením spôsobilosti na právne úkony,
13. smrťou alebo vyhlásením za mŕtveho.

### Úlohy členov pracovnej skupiny

1. Predseda najmä
2. zodpovedá ministrovi za činnosť pracovnej skupiny,
3. riadi, usmerňuje a kontroluje činnosť pracovnej skupiny,
4. poveruje členov pracovnej skupiny vykonávaním čiastkových úloh pracovnej skupiny, pričom môže prizvať aj osobu, ktorá nie je členom pracovnej skupiny,
5. vymenúva a odvoláva tajomníka,
6. určuje program zasadnutia pracovnej skupiny,
7. zvoláva a vedie zasadnutia pracovnej skupiny,
8. predkladá pracovnej skupine návrhy a odporúčania,
9. navrhuje závery zo zasadnutia pracovnej skupiny,
10. rozhoduje o prizvaní ďalších osôb na zasadnutie pracovnej skupiny.
11. Predsedu počas jeho neprítomnosti zastupuje podpredseda v plnom rozsahu práv a povinností vyplývajúcich z výkonu funkcie predsedu.
12. Člen pracovnej skupiny najmä
13. plní úlohy určené predsedom a úlohy vyplývajúce z uznesenia,
14. zúčastňuje sa na zasadnutí pracovnej skupiny,
15. vyjadruje sa k prerokovaným materiálom,
16. hlasuje na zasadnutí pracovnej skupiny,
17. predkladá návrhy na realizáciu strategických cieľov.

### Tajomník pracovnej skupiny

1. Pracovná skupina má tajomníka, ktorým je zamestnanec organizačného útvaru ministerstva, v ktorého pôsobnosti je mládež; tajomník nie je členom pracovnej skupiny.
2. Tajomník najmä
3. organizačne zabezpečuje prípravu a priebeh zasadnutí pracovnej skupiny,
4. zasiela členom pracovnej skupiny pozvánku a program zasadnutia pracovnej skupiny,
5. eviduje úlohy a vedie prehľad o ich plnení,
6. zabezpečuje administratívnu agendu pracovnej skupiny,
7. plní ďalšie úlohy súvisiace s činnosťou pracovnej skupiny podľa požiadavky predsedu.

### Zasadnutie pracovnej skupiny

1. Pracovná skupina zasadá podľa potreby, najmenej raz ročne.
2. Zasadnutie pracovnej skupiny zvoláva predseda. Tajomník zašle pozvánku písomne alebo elektronicky spolu s podkladmi potrebnými na prerokovanie navrhnutých bodov programu najmenej tri pracovné dni pred zasadnutím pracovnej skupiny; na pozvánke uvedie dátum, miesto a čas zasadnutia pracovnej skupiny.
3. Zasadnutie pracovnej skupiny je možné uskutočniť aj prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti členov pracovnej skupiny.
4. Zasadnutie pracovnej skupiny riadi jej predseda, v jeho neprítomnosti podpredseda.
5. Pracovná skupina zasadá podľa programu určeného predsedom. Člen pracovnej skupiny môže na začiatku zasadnutia navrhnúť zmenu programu. O návrhu na zmenu programu zasadnutia pracovnej skupiny rozhoduje predseda.
6. Predseda môže na zasadnutie pracovnej skupiny prizvať aj ďalšie osoby, ktoré vykonávajú činnosti v oblasti mládeže.
7. Zasadnutie pracovnej skupiny je verejné, ak členovia pracovnej skupiny nerozhodnú hlasovaním o neverejnom zasadnutí. Návrh na vykonanie neverejného zasadnutia môže predložiť člen pracovnej skupiny na začiatku zasadnutia pracovnej skupiny.
8. Pracovná skupina je uznášaniaschopná, ak je prítomná nadpolovičná väčšina všetkých jej členov. Ak pracovná skupina nie je uznášaniaschopná, predseda zasadnutie pracovnej skupiny ukončí a zvolá ďalšie zasadnutie pracovnej skupiny   
   do siedmich pracovných dní.
9. Pracovná skupina prijíma svoje závery formou uznesenia. Uznesenie je pre členov pracovnej skupiny záväzné a pre ministra má odporúčací charakter. Uznesenie je prijaté, ak za jeho prijatie hlasuje nadpolovičná väčšina prítomných členov pracovnej skupiny. Pri rovnosti hlasov rozhoduje hlas predsedu.
10. Uznesenie overuje spravidla tajomník a schvaľuje predseda. Uznesenie podpísané predsedom doručuje tajomník členom pracovnej skupiny do desiatich pracovných dní od zasadnutia pracovnej skupiny písomne alebo elektronicky.
11. V odôvodnenom prípade možno na základe rozhodnutia predsedu hlasovať elektronicky. Pri elektronickom hlasovaní tajomník elektronicky zašle členom pracovnej skupiny potrebné podklady na prijatie uznesenia. Členovia pracovnej skupiny svoje vyjadrenia zasielajú na adresu elektronickej pošty určenú tajomníkom   
    v lehote určenej predsedom, ktorá je najmenej tri pracovné dni od spustenia hlasovania. Uznesenie je pri elektronickom hlasovaní prijaté, ak za jeho prijatie hlasuje nadpolovičná väčšina všetkých členov pracovnej skupiny v lehote určenej predsedom. Pri rovnosti hlasov rozhoduje hlas predsedu.
12. Zastupovanie neprítomného člena pracovnej skupiny je možné na základe písomného poverenia. Zastupujúci člen pracovnej skupiny hlasuje len na základe splnomocnenia člena pracovnej skupiny v rozsahu práv a povinností, ktorými ho člen pracovnej skupiny poverí.
13. Tajomník má právo vyzvať členov pracovnej skupiny, aby sa pred zasadnutím pracovnej skupiny preukázali menovacím dekrétom za člena pracovnej skupiny.

### Zápisnica

* 1. Zápisnicu zo zasadnutia pracovnej skupiny vypracúva tajomník a schvaľuje predseda.
  2. Zápisnica obsahuje prezenčnú listinu, zhrnutie prerokovaných bodov a znenie prijatých uznesení. Ak niektoré z predchádzajúcich uznesení bolo prijaté hlasovaním elektronicky, vyznačí sa táto skutočnosť v zápisnici.
  3. Tajomník zašle zápisnicu zo zasadnutia členom pracovnej skupiny elektronicky najneskôr do desiatich pracovných dní od zasadnutia pracovnej skupiny.

### Zabezpečenie činnosti pracovnej skupiny

Činnosť pracovnej skupiny organizačne, materiálne a administratívne zabezpečuje organizačný útvar ministerstva, v ktorého pôsobnosti je mládež.

### Záverečné ustanovenia

Zmeny a doplnenia tohto štatútu sa vykonávajú príkazom ministra.

### Obsah

[Štatút Medzirezortnej pracovnej skupiny pre štátnu politiku v oblasti mládeže 1](#_Toc146113279)

[Čl. 1 Úvodné ustanovenie 1](#_Toc146113280)

[Čl. 2 Činnosť pracovnej skupiny 1](#_Toc146113281)

[Čl. 3 Zloženie pracovnej skupiny 1](#_Toc146113282)

[Čl. 4 Úlohy členov pracovnej skupiny 3](#_Toc146113283)

[Čl. 5 Tajomník pracovnej skupiny 4](#_Toc146113284)

[Čl. 6 Zasadnutie pracovnej skupiny 4](#_Toc146113285)

[Čl. 7 Zápisnica 5](#_Toc146113286)

[Čl. 8 Zabezpečenie činnosti pracovnej skupiny 5](#_Toc146113287)

[Čl. 9 Záverečné ustanovenia 5](#_Toc146113288)

[Obsah .................................................................................................................................................6](#_Toc146113289)

1. ) Uznesenie vlády Slovenskej republiky č. 754 zo 14. decembra 2021 k Stratégii Slovenskej republiky pre mládež na roky 2021 – 2028. [↑](#footnote-ref-1)